बागसा जिल्लानि सिङाव थानाय तामुलपुरनि भारत-भुटान सिमनानि शान्तिपुर दरंगा दैसा सेराव फबनानै दोननाय गोबां बिबांनि हाथियार बोखांनाय खौरां मोननाय जादों।तामुलपुर महकुमानि पुलिस मावख’गिरि असिमा कलिता आरो तामुलपुर थानानि पुलिस मावख’गिरि द्वीपेन कलितानि दैदेनायाव सोलिनाय अपारेसननि उनाव मोनजि हेण्डग्रेनेट, मोनद’ पिस्टलनि गोथां गुलि, एके 47 नि फम्ला मेगजिन, अके 47 नि गोथां गुलि मोन 235, ग्रेनेड चेप्टि लिभार मोनगु, दिटेनेटर मोनथाम आरो गंसे रिभलभार बोखांनो हादों ।बे जाथायजों लोबबा थानाय साब्रै लाइमोनखौ पुलिसा हमदों। मख’जाथावदि थांनाय 21 मेनि हरनि 9.30 रिंगासो समाव बागसा जिल्लानि तामुलपुर पुलिस थानानि सिङाव थानाय दरंगामेलानि मिरु इउ.पि.पि.एल.नि मावखुलि नेहाथारीनि कदेस दैमु मोसाहारीनि ननि सेराव सोरबा फेरनै गुलि गावगारनाय जाथायखौ लानानै पुलिसा नायबिजिरदोंमोन।बे जाथायनि सायाव तामुलपुर पुलिस थानायाव केस नं 202/2021 u/s 506/34 IPC महरै केस होनायबो जादों। तामुलपुर महकुमानि पुलिस मावख’गिरि असिमा कलिता, तामुलपुर थानानि पुलिस मावख’गिरि, दरंगामेला आउट पस्टनि आइसि आरो कुमरिकाता आउट पस्टनि आइसिमोना जथायै लोगो नांनानै दिनै फुङाव कुमरिकाता आउट पस्टनि बेन्दोंआव थानाय शान्तिपुर दरंगा दैसानि रुगुङाव हाथियारफोखौ बोखांनो हादों।दिनै पुलिसजों आवथायाव लांजानाय साब्रै लाइमोनफोरखौ बेथाल मोसाहारी (39), बिलास इसोआरी (28), सोमावसार मोसाहारी (31) आरो कृर्ति राज बसुमतारी (24) होननानै मोन्थिनो हादों।